Гъатхэрэ лъагъуныгъэкIэ гъэнщIа усэхэр
Къэбэрдей-Балъкъэрым и хъыбарегъащIэ IэнатIэхэм я журналистхэр «Ридадэ» уардэунэм усэ къеджэнкIэ щызэпеуащ, Усыгъэм и дунейпсо махуэмрэ адыгэ махуэгъэпсымкIэ Гъэрэ щIырэ щызэхэкIымрэ ирихьэлIэу. Пшыхьыр къызэрагъэпэщащ усакIуэ, «Горянка» газетым и редактор нэхъыщхьэ, «Жан» республикэ жылагъуэ зэгухьэныгъэм и унафэщI Къаныкъуэ Заринэрэ КъБР-м и Профсоюзхэм щэнхабзэмкIэ я унэм и режиссёр нэхъыщхьэ Гумэ Маринэрэ.
Пшыхьыр дахэу ирагъэкIуэкIащ, гум дыхьэуи усэхэм къеджащ Щомахуэ Залинэрэ Дзэгъащтэ Азэмэтрэ.
НэщIэпыджэ Замирэ
Къаныкъуэ-Фырэ Анфисэ
Жэрыщты Залинэ
Мэржэхъу Дианэ
Хьэвжокъуэ Людмилэ
Щоджэн Iэминэ
ТекIужь Заретэ
Илъэс зыбжанэ хъуауэ «Жан» литературэ клубым къызэрегъэпэщ «Гъэм и зэманхэр» усэ пшыхь гъэщIэгъуэнхэр. Абы артистхэр, уэрэджыIакIуэхэр, егъэджакIуэхэр, еджакIуэхэр, зи ныбжькIи зыпэрыт IэщIагъэкIи зэщхьэщыкI цIыху куэд къыхашэ. Нэхъыщхьэращи, усэ пшыхьхэм цIыху куэд кърохьэлIэ.
Гъэм и дэтхэнэ зэманри нэр зыгъэгуфIэщ, псэр дэзыхьэхщ. Ауэ псом хуэмыдэу, дауи, гур хэзыгъахъуэщ иджы зи чэзур — дунейм нэхъ щидахэгъуэ, щищIэрэщIэгъуэ, жыгхэр къыщытIэп, удзхэр къыщыгъагъэр. Гъатхэмрэ абы къыгуэхыпIэ зимыIэ лъагъуныгъэмрэ ятеухуа усэхэм едэIуэну гупыж зыщIахэри мащIэтэкъым. Пшыхьым зыхуэзыгъэхьэзыра дэтхэнэри къеджащ и псэм нэхъ пэгъунэгъу, и гум нэхъ дыхьэ усакIуэхэм я Iэдакъэ къыщIэкIахэм. Апхуэдэхэт КIыщокъуэ Алим, Нало Заур, ЩоджэнцIыкIу Iэдэм, IутIыж Борис, Уэрэзей Афлик, Гъубжокъуэ Лиуан, Балъкъэр Фоусэт, ХьэIупщы Лолэ, Къуныжь ХьэIишэт, Тхьэгъэзит Зубер, Елгъэр Кашиф, Бещтокъуэ Хьэбас, Ацкъан Руслан, Къэжэр Хьэмид, Къаныкъуэ Заринэ, Емкъуж Мухьэмэд, Тхьэзэплъ Руслан, Къэжэр Пётр, Бицу Анатолэ сымэ, нэгъуэщIхэми я усэ купщIафIэ- хэр.
Республикэм и телевиденэхэм, радиохэм, газетхэм, журналхэм я лэжьакIуэхэр зыхэта пшыхьыр гукъинэж хъуащ. Газетхэмрэ журналхэмрэ я гупым щыщт Щоджэн Iэминэ, НэщIэпыджэ Замирэ, Къаныкъуэ-Фырэ Анфисэ, ТекIужь Заретэ, Щомахуэ Залинэ, Битокъу Маринэ, Хьэвжокъуэ Людмилэ, Машэжь Дианэ, Шыбзыхъуэ Iэминэ сымэ. Телевиденэмрэ радиомрэ я гупым хыхьащ Елъкъэн Маринэ, ЦIыпIынэ Лианэ, Теувэжыкъуэ Ларисэ, Iэпщэ Иннэ, Дзэгъащтэ Азэмэт, Жэрыщты Залинэ, Мэржэхъу Дианэ, Къардэн Залинэ, Мэкъуауэ Кристинэ, КIэбышэ Эльмирэ сымэ.
Зэпеуэ щIыкIэу екIуэкIа зэхыхьэм ирагъэблэгъа къэпщытакIуэхэм — КъБКъУ-м и егъэджакIуэ ЩоджэнцIыкIу Нинэ, телевиденэм и лэжьакIуэхэу Елъкъэн Маринэ, Iэпщэ Иннэ, Шыбзыхъуэ Iэминэ сымэ — къалъытащ гупитIри зэрытемыгъэкIуауэ. КърихьэлIахэм зи усэ къеджэкIэр нэхъ ягу дыхьахэм я цIэ ираIуащ. Ахэр Битокъу Маринэ, Хьэвжокъуэ Людмилэ, Машэжь Дианэ, Щомахуэ Залинэ, Дзэгъащтэ Азэмэт, Мэкъуауэ Кристинэ, Жэрыщты Залинэ сымэщ. Апхуэдэу и цIэ ираIуащ зэхыхьэм хэта, усэ къеджэну зыфIэфI МэшылI Жаннэ. Ахэр къыкIэлъыкIуэу гъэмахуэм къызэрагъэпэщыну пшыхьми усэ къыщеджэну ирагъэблэгъащ.
Гъатхэрэ лъагъуныгъэкIэ гъэн-щIа усэ пшыхьыр щIэщыгъуэу икIи гукъинэжу екIуэкIащ. Журналистхэр зыхэт апхуэдэ усэ пшыхьхэр гъэ къэс къызэрагъэпэщыну къыхалъхьащ. Абы зыкъыщагъэлъэгъуэну гукъыдэж зиIэ ди лэжьэгъухэм я бжыгъэм гъэ къэси къыхэхъуэну, пшыхьым нэхъри зиубгъуну дыщогугъ. Къалэмымрэ псалъэмрэ зи Iэщэ нэхъыщхьэу адыгэбзэм ирилажьэхэм пшыхь гуимыхужыр гуапэ ящыхъуащ икIи Iуэху дахэр къыхэзылъхьахэм фIыщIэ хуащIащ.
БЖЬЫХЬЭЛI Розэ.
Сурэтхэр Къарей Элинэ трихащ.
